न्याय दर्शन और मृत्युदंड: न्याय प्रणाली मुख्यत: तीन मूल सिद्धांतों पर कार्य करती है। पहला, कोई भी व्यक्ति अपने मामले में खुद न्यायाधीश नहीं हो सकता है। यानी फैसला हमेशा तीसरा व्यक्ति सुनाएगा, जिसको आदर्श रूप से निष्पक्ष माना जाता है। दूसरा, हर व्यक्ति को अपने बचाव का पर्याप्त अवसर मिलना चाहिए। यानी अगर किसी व्यक्ति को वकील नहीं मिलता है तो न्यायालय उसे वकील भी उपलब्ध कराएगा या उसे अपना बचाव खुद करने का मौका देगा। तीसरा, व्यक्ति को देश की उच्चतम अदालत तक अपील का मौका होना चाहिए।